PMIndiaData/PMIndiaSum huggingface dataset:
നാലാമത് വ്യാവസായിക വിപ്ലവത്തിനുള്ള കേന്ദ്രത്തിന്റെ ഉദ്ഘാടനച്ചടങ്ങിനെ പ്രധാനമന്ത്രി അഭിസംബോധന ചെയ്തു

നാലാമത് വ്യാവസായിക വിപ്ലവത്തിനുള്ള കേന്ദ്രത്തിന്റെ ഉദ്ഘാടനച്ചടങ്ങിനെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. 'ഇന്‍ഡസ്ട്രി 4.0'ന്റെ ഘടകങ്ങള്‍ക്കു മാനവരാശിയുടെ വര്‍ത്തമാനകാലവും ഭാവികാലവും പരിവര്‍ത്തിതമാക്കാനുള്ള ശേഷിയുണ്ടെന്ന് അദ്ദേഹം പറഞ്ഞു. സാന്‍ഫ്രാന്‍സിസ്‌കോ, ടോക്യോ, ബീജിങ് എന്നിവിടങ്ങളിലേതിനുശേഷം നാലാമതു കേന്ദ്രം പ്രവര്‍ത്തനം ആരംഭിക്കുമ്പോള്‍ ഭാവിയിലേക്കുള്ള അളവില്ലാത്ത അവസരങ്ങളുടെ വാതില്‍ തുറക്കപ്പെടുകയാണെന്നു പ്രധാനമന്ത്രി വ്യക്തമാക്കി. നിര്‍മിതബുദ്ധി, യന്ത്രപഠനം, ഇന്റര്‍നെറ്റ്, ബ്ലോക്ക്‌ചെയ്ന്‍, ബിഗ് ഡാറ്റ എന്നീ വികസിച്ചുവരുന്ന മേഖലകള്‍ ഇന്ത്യയെ വികസനത്തിന്റെ പുതിയ ഔന്നത്യങ്ങളിലേക്കു നയിക്കാനും പൗരന്‍മാരുടെ ജീവിതനിലവാരം മെച്ചപ്പെടുത്താനും പര്യാപ്തമാണെന്നും അദ്ദേഹം തുടര്‍ന്നു വ്യക്തമാക്കി. ഇന്ത്യയെ സംബന്ധിച്ചിടത്തോളം ഇതു വ്യാവസായിക പരിവര്‍ത്തനം മാത്രമല്ല, സാമൂഹിക പരിവര്‍ത്തനംകൂടി ആണൈന്നു പ്രധാനമന്ത്രി ഓര്‍മിപ്പിച്ചു. ഇന്ത്യയില്‍ പിന്നോക്കം പോവാത്ത വളര്‍ച്ച സുസാധ്യമാക്കാനുള്ള കരുത്ത് 'ഇന്‍ഡസ്ട്രി 4.0'ന് ഉണ്ടെന്നും അദ്ദേഹം വ്യക്തമാക്കി. ഇന്ത്യയില്‍ നടന്നുകൊണ്ടിരിക്കുന്ന പ്രവര്‍ത്തനങ്ങള്‍ക്ക് ആവശ്യമായ വേഗവും വ്യാപ്തിയും നേടിയെടുക്കാന്‍ ഇതു സഹായകമാകുമെന്നു പ്രധാനമന്ത്രി കൂട്ടിച്ചേര്‍ത്തു. ഡിജിറ്റല്‍ ഇന്ത്യ പ്രസ്ഥാനം ഏതുവിധത്തിലാണു ഗ്രാമങ്ങളിലേക്കു ഡാറ്റ എത്തിച്ചത് എന്നതിനെക്കുറിച്ചും ശ്രീ. നരേന്ദ്ര മോദി പരാമര്‍ശിച്ചു. ടെലി സാന്ദ്രത, ഇന്റര്‍നെറ്റ് ലഭ്യത, മൊബൈല്‍ ഇന്റര്‍നെറ്റ് വരിസംഖ്യ എന്നിവ അടുത്തിടെയായി വര്‍ധിച്ചതായി അദ്ദേഹം വിശദീകരിച്ചു. ഇന്ത്യയില്‍ പൊതുസേവന കേന്ദ്രങ്ങള്‍ വളരെയധികം വര്‍ധിച്ചതിനെക്കുറിച്ചും പ്രധാനമന്ത്രി സൂചിപ്പിച്ചു. ലോകത്തില്‍ ഏറ്റവും കൂടുതല്‍ ഡാറ്റ ഉപയോഗിക്കപ്പെടുന്ന രാജ്യവും ഏറ്റവും കുറഞ്ഞ വിലയ്ക്കു ഡാറ്റ ലഭിക്കുന്ന രാജ്യവും ഇന്ത്യയാണെന്നും അദ്ദേഹം വ്യക്തമാക്കി. ഇതോടൊപ്പം ഇന്ത്യയുടെ ഡിജിറ്റല്‍ അടിസ്ഥാനസൗകര്യത്തെക്കുറിച്ചും ആധാര്‍, യു.പി.ഐ., ഇ-നാം, ജെം തുടങ്ങി അതുമായി ബന്ധപ്പെട്ടുള്ള പദ്ധതികളെക്കുറിച്ചും പ്രധാനമന്ത്രി വിശദീകരിച്ചു. നിര്‍മിത ബുദ്ധിയില്‍ ഗവേഷണം നടത്തുന്നതിനായി ശക്തമായ അടിസ്ഥാനസൗകര്യം യാഥാര്‍ഥ്യമാക്കുന്നതിനായി മാസങ്ങള്‍ക്കു മുമ്പ് ദേശീയതലത്തിലുള്ള നയം രൂപീകരിച്ചിരുന്നുവെന്ന് അദ്ദേഹം പറഞ്ഞു. ഈ പ്രവര്‍ത്തനത്തെ ശക്തിപ്പെടുത്താന്‍ പുതിയ കേന്ദ്രത്തിനു സാധിക്കുമെന്നും പ്രധാനമന്ത്രി കൂട്ടിച്ചേര്‍ത്തു. 'ഇന്‍ഡസ്ട്രി 4.0'യും നിര്‍മിത ബുദ്ധിയുടെ വികാസവും മെച്ചപ്പെട്ട ആരോഗ്യസംരക്ഷണം യാഥാര്‍ഥ്യമാക്കുകയും ചികില്‍സാച്ചെലവു കുറയാന്‍ സഹായകമാവുകയും ചെയ്യുമെന്ന് അദ്ദേഹം വ്യക്തമാക്കി. അതു കര്‍ഷകര്‍ക്കുകൂടി സഹായകമാവുമെന്നും കാര്‍ഷികമേഖലയില്‍ ഏറെ ഗുണകരമാവുമെന്നും പ്രധാനമന്ത്രി ചൂണ്ടിക്കാട്ടി. ഗതാഗതം, സ്മാര്‍ട്ട് മൊബിലിറ്റി എന്നീ മേഖലകളിലും ഇതു നിര്‍ണായകമാവുമെന്ന് അദ്ദേഹം പറഞ്ഞു. ഈ മേഖലകളിലുള്ള പ്രവര്‍ത്തനം ഇന്ത്യയില്‍ പുരോഗമിക്കുമ്പോഴുള്ള ലക്ഷ്യങ്ങളിലൊന്ന് 'ഇന്ത്യക്കായി പരിഹാരം കാണുക, ലോകത്തിനായി പരിഹാരം കാണുക' എന്നതാണ്. നാലാമതു വ്യാവസായിക വിപ്ലവത്തില്‍നിന്നു നേട്ടം കൈവരിക്കാന്‍ ഇന്ത്യക്കു സാധിക്കുമെന്നു പ്രധാനമന്ത്രി ആത്മവിശ്വാസം പ്രകടിപ്പിച്ചു. വ്യവസായ രംഗത്തു നിര്‍ണായക സംഭാവനകള്‍ അര്‍പ്പിക്കാന്‍ ഇന്ത്യക്കു സാധിക്കണമെന്നും അദ്ദേഹം പറഞ്ഞു. സ്‌കില്‍ ഇന്ത്യ ദൗത്യം, സ്റ്റാര്‍ട്ടപ്പ് ഇന്ത്യ, അടല്‍ ഇന്നൊവേഷന്‍ മിഷന്‍ തുടങ്ങിയ ഗവണ്‍മെന്റ് പദ്ധതികള്‍ നമ്മുടെ യുവാക്കളെ നൂതന സാങ്കേതികവിദ്യ ഉപയോഗിപ്പെടുത്താന്‍ സജ്ജരാക്കുകയാണെന്നും പ്രധാനമന്ത്രി വ്യക്തമാക്കി.
ഈദുൽ അദ്ഹയിൽ പ്രധാനമന്ത്രി ജനങ്ങൾക്ക് ആശംസകൾ നേർന്നു

പ്രധാനമന്ത്രി ശ്രീ നരേന്ദ്ര മോദി ഈദുൽ അദ്ഹയിൽ ജനങ്ങൾക്ക് ആശംസകൾ നേർന്നു. "ഈദ് മുബാറക്! ഈദ്-ഉൽ-അദ്ഹയുടെ ആശംസകൾ. മനുഷ്യരാശിയുടെ നന്മയ്ക്കായി കൂട്ടായ ക്ഷേമത്തിന്റെയും സമൃദ്ധിയുടെയും ചേതന വർദ്ധിപ്പിക്കുന്നതിന് ഈ ഉത്സവം നമ്മെ പ്രചോദിപ്പിക്കട്ടെ." പ്രധാനമന്ത്രി ട്വിറ്ററിൽ കുറിച്ചു.
പ്രധാനമന്ത്രിയും ഒമാന്‍ സുല്‍ത്താനുമായി
ടെലിഫോണില്‍ സംഭാഷണം നടത്തി

ഒമാനിലെ സുല്‍ത്താന്‍ ബഹുമാനപ്പെട്ട ഹൈതം ബിന്‍ താരികുമായി പ്രധാനമന്ത്രി ശ്രീ നരേന്ദ്ര മോദി ടെലിഫോണില്‍ സംഭാഷണം നടത്തി. ഇപ്പോള്‍ തുടര്‍ന്നുകൊണ്ടിരിക്കുന്ന കോവിഡ്-19 ഉണ്ടാക്കിയിട്ടുള്ള ആരോഗ്യ-സാമ്പത്തിക വെല്ലുവിളികളെക്കുറിച്ച് ഇരുനേതാക്കളും ചര്‍ച്ചനടത്തുകയും അതിന് പ്രതിരോധിക്കുന്നതിനായി തങ്ങളുടെ രാജ്യങ്ങള്‍ കൈക്കൊണ്ട നടപടികള്‍ ചര്‍ച്ചചെയ്യുകയും ചെയ്തു. ഈ പ്രതിസന്ധി നേരിടുന്നതിനായി രണ്ടു രാജ്യങ്ങളും കഴിയുന്ന പിന്തുണ പരസ്പരം നല്‍കുന്നതിനും അവര്‍ സമ്മതിച്ചു. ഇന്നത്തെ സാഹചര്യത്തില്‍ ബഹുമാനപ്പെട്ട സുല്‍ത്താന്‍ ഒമാനിലുള്ള ഇന്ത്യന്‍ സമൂഹത്തിന്റെ സൗഖ്യവും സുരക്ഷിതത്വവും ഉറപ്പാക്കുമെന്ന് പ്രധാനമന്ത്രിയെ അറിയിച്ചു. ഇന്ത്യയിലുള്ള ഒമാനി പൗരന്മാര്‍ക്ക് ഇന്ത്യാ ഗവണ്‍മെന്റ് സമീപകാലത്ത് ലഭ്യമാക്കിയ പിന്തുണയ്ക്ക് അദ്ദേഹം പ്രധാനമന്ത്രിക്ക് നന്ദി അറിയിച്ചു. പരേതനായ ബഹുമാനപ്പെട്ട സുല്‍ത്താന്‍ ഖബൂസിന്റെ നിര്യാണത്തില്‍ പ്രധാനമന്ത്രി ആദരാജ്ഞലികള്‍ അറിയിച്ചു. ബഹുമാനപ്പെട്ട സുല്‍ത്താന്‍ ഹൈതമിന്റെ ഭരണത്തിന് ശുഭാംശസകള്‍ നേരുകയും ഒമാനിലെ ജനങ്ങള്‍ക്ക് സമാധാനവും സമ്പല്‍സമൃദ്ധിയും ആശംസിക്കുകയും ചെയ്തു. തങ്ങളുടെ വിപുലീകൃത അയല്‍പക്കത്തില്‍ ഒമാന്‍ പ്രധാന ഭാഗമാണെന്നതിനു പ്രധാനമന്ത്രി അടിവരയിട്ടു.
ഗുജറാത്തിലെ ജനങ്ങള്‍ക്ക് പ്രധാനമന്ത്രിയുടെ സംസ്ഥാനപ്പിറവി ആശംസ

സംസ്ഥാനപ്പിറവി ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ഗുജറാത്തിലെ ജനങ്ങള്‍ക്ക് ആശംസകള്‍ നേര്‍ന്നു. ‘ഗുജറാത്ത് ദിവസ് ആശംസകള്‍. സംസ്ഥാനത്തെ ജനങ്ങള്‍ തങ്ങളുടെ ലാളിത്യത്തിന്റെയും, സംരംഭകത്വ അഭിനിവേശത്തിന്റെയും പേരില്‍ അറിയപ്പെടുന്നവരാണ്. നമ്മുടെ രാഷ്ട്രത്തിന്റെ ചരിത്രത്തില്‍ പ്രത്യേകിച്ച് സ്വാതന്ത്ര സമര പ്രസ്ഥാനത്തില്‍ ഗുജറാത്ത് മഹത്വപൂര്‍ണ്ണമായ സംഭാവന നല്‍കിയിട്ടുണ്ട്. ഇന്ത്യയുടെ പുരോഗതിക്ക് തുടര്‍ന്നും ഗതിനല്‍കാന്‍ ഗുജറാത്തിന് സാധിക്കട്ടെ’, പ്രധാനമന്ത്രി പറഞ്ഞു.
രാജ്യാന്തര വനിതാ ദിനത്തില്‍ പ്രധാനമന്ത്രി നാരീശക്തിയെ അഭിവാദ്യംചെയ്തു

രാജ്യാന്തര വനിതാ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി നാരീശക്തിയെ അഭിവാദ്യംചെയ്തു. ‘രാജ്യാന്തര വനിതാ ദിനാശംസകള്‍! നമ്മുടെ നാരീശക്തിയുടെ ആവേശത്തെയും നേട്ടങ്ങളെയും നാം അഭിവാദ്യം ചെയ്യുന്നു. ഏതാനും ദിവസങ്ങള്‍ക്കു മുന്‍പ് പറഞ്ഞതുപോല ഞാന്‍ സൈന്‍ ഓഫ് ചെയ്യുകയാണ്. ഇന്ന് എന്റെ സോഷ്യല്‍ മീഡിയ അക്കൗണ്ടുകളിലൂടെ നേട്ടങ്ങളുണ്ടാക്കിയ ഏഴു വനിതകള്‍ നിങ്ങളോട് അവരുടെ ജീവിത യാത്ര വിശദീകരിക്കും. അവര്‍ നിങ്ങളോട് സംവദിക്കുകയും ചെയ്‌തേക്കാം’, പ്രധാനമന്ത്രി പറഞ്ഞു.
ഐ.ആര്‍.എസ്. ഓഫീസര്‍ ട്രെയിനികള്‍ പ്രധാനമന്ത്രിയെ സന്ദര്‍ശിച്ചു

ഭൂട്ടാന്‍ റോയല്‍ സര്‍വീസില്‍നിന്നുള്ള രണ്ടു പേര്‍ ഉള്‍പ്പെടെ ഇന്ത്യന്‍ റവന്യൂ സര്‍വീസിലെ 168 ഓഫീസര്‍ ട്രെയിനികള്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. അടുത്തിടെ അവതരിപ്പിക്കപ്പെട്ട ബജറ്റ്, നികുതിദായകരുടെ എണ്ണം വര്‍ധിപ്പിക്കല്‍, പുതുമയും സാങ്കേതികവിദ്യയും പോലുള്ള ആശയങ്ങള്‍ എന്നിവ ഉള്‍പ്പെടെ ഒട്ടേറെ വിഷയങ്ങളെക്കുറിച്ച് സംഘം പ്രധാനമന്ത്രിയുമായി ചര്‍ച്ച നടത്തി. ജനങ്ങളുടെ പ്രതീക്ഷകള്‍ നിറവേറ്റുന്നതിനായി പ്രയത്‌നിക്കാന്‍ പ്രധാനമന്ത്രി ഓഫീസര്‍ ട്രെയിനികളോട് ഉപദേശിച്ചു.
പ്രധാനമന്ത്രി സ്വച്ഛ് ഭാരത് മിഷൻ-അർബൻ 2.0, അമൃത് 2.0 എന്നിവ  നാളെ   ആരംഭിക്കും

നമ്മുടെ എല്ലാ നഗരങ്ങളെയും 'മാലിന്യരഹിത'വും' ജലസുരക്ഷിതവുമാക്കാനുള്ള പ്രധാനമന്ത്രിയുടെ കാഴ്ചപ്പാടിന് അനുസൃതമായിട്ടാണ് സ്വച്ഛ് ഭാരത് മിഷൻ-അർബൻ 2.0 എന്നിവ രൂപകൽപ്പന ചെയ്തിരിക്കുന്നത് ഈ മുൻനിര ദൗത്യങ്ങൾ ഇന്ത്യയെ അതിവേഗം നഗരവൽക്കരിക്കുന്നതിന്റെ വെല്ലുവിളികളെ ഫലപ്രദമായി അഭിമുഖീകരിക്കുന്നതിനുള്ള ഒരു മുന്നേറ്റത്തെ സൂചിപ്പിക്കുന്നു, കൂടാതെ സുസ്ഥിര വികസന ലക്ഷ്യങ്ങൾ 2030 കൈവരിക്കുന്നതിനും സഹായിക്കും. കേന്ദ്ര പാർപ്പിട, നഗരകാര്യ മന്ത്രിയും, സഹമന്ത്രിയും സംസ്ഥാനങ്ങളുടെയും കേന്ദ്രഭരണ പ്രദേശങ്ങളുടെയും നഗരവികസന മന്ത്രിമാരും ചടങ്ങിൽ പങ്കെടുക്കും. സ്വച്ഛ് ഭാരത് മിഷൻ-അർബൻ 2.0 നെ കുറിച്ച് : ഈ പദ്ധതി വിഭാവനം ചെയ്യുന്നത് എല്ലാ നഗരങ്ങളെയും 'മാലിന്യരഹിത'മാക്കാനും അമൃത് പദ്ധതിയിൽ ൽ ഉൾപ്പെടുന്ന നഗരങ്ങളൊഴികെ മറ്റെല്ലാ നഗരങ്ങളിലും കറുത്ത ജല പരിപാലനം ഉറപ്പുവരുത്താനും, എല്ലാ നഗര തദ്ദേശ സ്ഥാപനങ്ങളെയും ഓ ഡി എഫ് +ആയും 1 ലക്ഷത്തിൽ താഴെ ജനസംഖ്യയുള്ള ഓ ഡി എഫ് ++ ആയും അതുവഴി നഗരപ്രദേശങ്ങളിൽ സുരക്ഷിതമായ ശുചിത്വത്തിന്റെ കാഴ്ചപ്പാട് കൈവരിക്കുന്നു. ഖരമാലിന്യങ്ങളുടെ ഉറവിടം വേർതിരിക്കുക, എല്ലാത്തരം മുനിസിപ്പൽ ഖരമാലിന്യങ്ങളും ശാസ്ത്രീയമായി സംസ്കരിക്കുക, ഫലപ്രദമായ ഖരമാലിന്യ സംസ്കരണത്തിനായി പൊതു ഇടങ്ങൾ എന്നിവയിൽ മിഷൻ ശ്രദ്ധ കേന്ദ്രീകരിക്കും. എസ്ബിഎം-യു 2.0 യുടെ വിഹിതം ഏകദേശം 1.41 ലക്ഷം കോടി രൂപയാണ്. അമൃത് 2.0 നെ കുറിച്ച് ഏകദേശം 4,700 നഗര തദ്ദേശസ്ഥാപനങ്ങളിലെ 2.68 കോടി ടാപ്പ് കണക്ഷനുകളും, 500 അമൃത് നഗരങ്ങളിൽ 100% മലിനജലവും സെപ്റ്റേജും 100% കവറേജ് നൽകിക്കൊണ്ട്, ഏകദേശം 2.64 കോടി മലിനജല/ സെപ്റ്റേജ് കണക്ഷനുകൾ നൽകാൻ അമൃത് 2.0 ലക്ഷ്യമിടുന്നു. നഗരപ്രദേശങ്ങളിലെ 10.5 കോടിയിലധികം ആളുകൾക്ക് പ്രയോജനം ലഭിക്കും. അമൃത് 2.0 സർക്കുലർ സമ്പദ്‌വ്യവസ്ഥയുടെ തത്വങ്ങൾ സ്വീകരിക്കുകയും ഉപരിതലത്തിന്റെയും ഭൂഗർഭജലങ്ങളുടെയും സംരക്ഷണവും പുനരുജ്ജീവനവും പ്രോത്സാഹിപ്പിക്കുകയും ചെയ്യും. ഏറ്റവും പുതിയ ആഗോള സാങ്കേതികവിദ്യകളും വൈദഗ്ധ്യങ്ങളും പ്രയോജനപ്പെടുത്തുന്നതിനായി ജല മാനേജ്മെന്റിലും ടെക്നോളജി സബ് മിഷനിലും ഡാറ്റ നയിക്കുന്ന ഭരണത്തെ മിഷൻ പ്രോത്സാഹിപ്പിക്കും. വികസനത്തിന്റെ കാര്യത്തിൽ നഗരങ്ങൾക്കിടയിലെ മത്സരം പ്രോത്സാഹിപ്പിക്കുന്നതിനായി ‘പേ ജൽ സർവേക്ഷൻ’ നടത്തും. അമൃത് 2.0 യുടെ ചെലവ് ഏകദേശം 2.87 ലക്ഷം കോടി രൂപയാണ്. എസ ബി എം- യു , അമൃത് എന്നിവയുടെ ഗുണഫലങ്ങൾ എസ ബി എം- യു ഉം അമൃതും കഴിഞ്ഞ ഏഴ് വർഷങ്ങളിൽ നഗര ഭൂപ്രകൃതി മെച്ചപ്പെടുത്തുന്നതിന് ഗണ്യമായ സംഭാവന നൽകിയിട്ടുണ്ട്. രണ്ട് മുൻനിര മിഷനുകൾ ജലവിതരണത്തിന്റെയും ശുചിത്വത്തിന്റെയും അടിസ്ഥാന സേവനങ്ങൾ പൗരന്മാർക്ക് എത്തിക്കാനുള്ള ശേഷി വർദ്ധിപ്പിച്ചു. ശുചിത്വം ഇന്ന് ഒരു ജനമുന്നേറ്റമായി മാറിയിരിക്കുന്നു. എല്ലാ നഗര തദ്ദേശ സ്വയംഭരണ സ്ഥാപനങ്ങളും തുറന്ന സ്ഥലങ്ങൾ മലമൂത്ര വിസർജ്ജന വിമുക്തമായി (ODF) പ്രഖ്യാപിക്കുകയും 70% ഖരമാലിന്യങ്ങൾ ഇപ്പോൾ ശാസ്ത്രീയമായി സംസ്കരിക്കുകയും ചെയ്യുന്നു. അമൃത് 1.1 കോടി ഗാർഹിക വാട്ടർ ടാപ്പ് കണക്ഷനുകളും 85 ലക്ഷം മലിനജല കണക്ഷനുകളും ഉൾപ്പെട്ട ജലസുരക്ഷ ഉറപ്പാക്കുന്നു, അങ്ങനെ 4 കോടിയിലധികം പേർക്ക് ഇവയുടെ പ്രയോജനം ലഭിക്കുന്നു.
ശ്രീശൈലത്തു നടക്കുന്ന ജനജാഗ്രതി ധരം സമ്മേളനത്തെ വീഡിയോ കോണ്‍ഫറന്‍സ് വഴി പ്രധാനമന്ത്രി അഭിസംബോധന ചെയ്തു

ശ്രീശൈലത്തു നടക്കുന്ന ജനജാഗ്രതി ധരം സമ്മേളനത്തെ വീഡിയോ കോണ്‍ഫറന്‍സ് വഴി പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. എല്ലാവര്‍ക്കും ഉഗാഡി ആശംസകള്‍ നേര്‍ന്ന അദ്ദേഹം, പുതിയ തുടക്കങ്ങളുടെയും പ്രതീക്ഷകളുടെയും ഉല്‍സവമാണ് ഉഗാഡിയെന്നു പ്രസ്താവിച്ചു. സമയബന്ധിതമായും കൃത്യമായ ലക്ഷ്യങ്ങളോടുംകൂടി ഗവണ്‍മെന്റ് വിവിധ പദ്ധതികളുമായി മുന്നോട്ടുപോവുകയാണെന്നു പ്രധാനമന്ത്രി പറഞ്ഞു. ജന്‍ ധന്‍ അക്കൗണ്ടുകള്‍ തുറക്കുന്നതിലും ദരിദ്രര്‍ക്ക് ഇന്‍ഷുറന്‍സ് ലഭ്യമാക്കുന്നതിലും ഉജ്വല പാചകവാതക കണക്ഷന്‍ പദ്ധതിയിലും മുദ്ര യോജനയിലും പ്രധാനമന്ത്രി ആവാസ് യോജനയിലും മറ്റും ഉണ്ടായിട്ടുള്ള പുരോഗതിയെക്കുറിച്ച് അദ്ദേഹം വിശദീകരിച്ചു. അടിസ്ഥാനസൗകര്യ വികസനത്തിന്റെ വേഗം ഗണ്യമായി വര്‍ധിച്ചിട്ടുണ്ടെന്ന് അദ്ദേഹം പറഞ്ഞു. ആയുഷ്മാന്‍ ഭാരത് പദ്ധതിയെക്കുറിച്ചും ദേശീയ പോഷകാഹാര ദൗത്യത്തെക്കുറിച്ചും പ്രധാനമന്ത്രി പരാമര്‍ശിച്ചു. സ്വച്ഛ് ഭാരത് പദ്ധതിയിലൂടെ രാജ്യത്തു ശുചിത്വകാര്യങ്ങളില്‍ ഏറെ മുന്നേറ്റം നേടാന്‍ സാധിച്ചിട്ടുണ്ടെന്ന് അദ്ദേഹം ചൂണ്ടിക്കാട്ടി. രാജ്യം ദൗര്‍ബല്യങ്ങളില്‍നിന്നു മുക്തി നേടണമെന്നു ജനങ്ങള്‍ ആഗ്രഹിക്കുന്നുവെന്നും പ്രധാനമന്ത്രി പറഞ്ഞു. രാഷ്ട്രനിര്‍മാണത്തിനായി ഗവണ്‍മെന്റ് കഠിനപ്രയത്‌നം നടത്തിവരികയാണെന്നും എല്ലാവരുടെയും പിന്തുണ ഈ ശ്രമത്തിനു വേഗം പകരുമെന്നും അദ്ദേഹം കൂട്ടിച്ചേര്‍ത്തു.
2017 ലെ ജാര്‍ഖണ്ഡ് ആഗോള നിക്ഷേപക ഉച്ചകോടിക്ക് പ്രധാനമന്ത്രിയുടെ ആശംസ

ജാര്‍ഖണ്ഡില്‍ നടക്കുന്ന 2017 ലെ ആഗോള നിക്ഷേപക ഉച്ചകോടിക്ക് പ്രധാനമന്ത്രി ശുഭാശംസകള്‍ നേര്‍ന്നു. ”ഉച്ചകോടിയിലെ ചര്‍ച്ചകള്‍ ജാര്‍ഖണ്ഡിന്റെ വളര്‍ച്ചയ്ക്ക് ഉതകുന്ന ഫലപ്രദമായ പരിസമാപ്തിയില്‍ എത്തട്ടെ. ഇന്‍വെസ്റ്റ് ജാര്‍ഖണ്ഡ് ഉച്ചകോടിയില്‍ നിന്ന് ഉല്‍ഭവിക്കുന്ന നിക്ഷേപം സംസ്ഥാനത്തെ ജനങ്ങള്‍ക്ക് നിരവധി അവസരങ്ങള്‍ സൃഷ്ടിക്കുകയും അവരുടെ അഭിലാഷങ്ങള്‍ക്ക് ചിറകേകുകയും ചെയ്യും. ജാര്‍ഖണ്ഡിലെ ജനങ്ങളുടെ നൈപുണ്യവും നിശ്ചയദാഢ്യവും ജാര്‍ഖണ്ഡ് ഗവണ്‍മെന്റിന്റെ പ്രത്യേക താല്‍പര്യത്തോട് കൂടിയ ശ്രമങ്ങളും സംസ്ഥാനത്ത് റെക്കോഡ് വികസനമാണ് കൊണ്ടുവരുന്നത്.
ചെറുകിട, ഇടത്തരം സംരംഭ രംഗത്ത് സഹകരിക്കുന്നതിനായുള്ള ഇന്ത്യ-റഷ്യ ധാരണാപത്രത്തിനു മന്ത്രിസഭയുടെ അനുമതി

കേന്ദ്ര ചെറുകിട, ഇടത്തരം സംരഭ മന്ത്രാലയത്തിനു കീഴിലുള്ള പൊതുമേഖലാ സംരംഭമായ ദേശീയ ചെറുകിട വ്യവസായ കോര്‍പറേഷന്‍ ലിമിറ്റഡും (എന്‍.എസ്.ഐ.സി.) റഷ്യയിലെ ജെ.എസ്.സി.-റഷ്യന്‍ ചെറുകിട ഇടത്തരം ബിസിനസ് കോര്‍പറേഷനും (ആര്‍.എസ്.എം.ബി. കോര്‍പറേഷന്‍) തമ്മില്‍ ധാരണാപത്രം ഒപ്പുവെക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. റഷ്യന്‍ പ്രസിഡന്റിന്റെ അടുത്ത ഇന്ത്യാ സന്ദര്‍ശന വേളയില്‍ ധാരണാപത്രം ഒപ്പുവെക്കപ്പെടും. ഇരു രാജ്യങ്ങളിലെയും ചെറുകിട, ഇടത്തരം സംരംഭമേഖലകള്‍ തമ്മിലുള്ള സഹകരണം മെച്ചപ്പെടുത്തുകയാണു ധാരണാപത്രത്തിന്റെ ഉദ്ദേശ്യം. ശേഷിയും വിപണിയും സാങ്കേതികവിദ്യയും നയങ്ങളുമൊക്കെ സംബന്ധിച്ചു പരസ്പരം തിരിച്ചറിയാന്‍ ഇരു രാജ്യങ്ങള്‍ക്കു ഘടനാപരമായ ചട്ടക്കൂടും അനുകൂല പരിസ്ഥിതിയും സജ്ജമാക്കാന്‍ ഉതകുന്നതാണു ധാരണാപത്രം. സംരംഭങ്ങള്‍ക്കിടയിലുള്ള സഹകരണം മെച്ചപ്പെടുത്താനും സാങ്കേതികവിദ്യയുടെ കൈമാറ്റം, സംയുക്ത സംരംഭങ്ങള്‍, വാണിജ്യപങ്കാളിത്തം എന്നീ മേഖലകളില്‍ ഇരു രാജ്യങ്ങളും തമ്മില്‍ സുസ്ഥിരതയാര്‍ന്ന വാണിജ്യ സഖ്യങ്ങള്‍ സാധ്യമാക്കാനും ഇതിലൂടെ ലക്ഷ്യംവെക്കുന്നു. ശേഷിവര്‍ധന, സംരംഭകത്വ വികസനത്തിനായി അതിവേഗമുള്ള ആലോചനാപദ്ധതി, പ്രദര്‍ശനങ്ങളിലുള്ള പങ്കാളിത്തം വര്‍ധിപ്പിക്കുക വഴി പരസ്പരം അവസരമൊരുക്കല്‍ എന്നിവ ധാരണാപത്രത്തിലൂടെ സാധ്യമാകുമെന്നു പ്രതീക്ഷിക്കുന്നു. ഈ സഹകരണം വഴി പുതിയ വിപണികള്‍, സംയുക്ത സംരംഭങ്ങള്‍, ഏറ്റവും നല്ല പ്രവര്‍ത്തന രീതികളും സാങ്കേതികവിദ്യയും മറ്റും പങ്കുവെക്കല്‍ തുടങ്ങിയ വഴികളിലൂടെ ഇന്ത്യന്‍ ചെറുകിട, ഇടത്തരം സംരംഭ മേഖലയ്ക്കു മുന്നില്‍ പുതിയ വാതായനങ്ങള്‍ തുറക്കപ്പെടുമെന്നാണു കരുതപ്പെടുന്നത്. ഇത്തരം സഹകരണ പ്രവര്‍ത്തനങ്ങളില്‍ മുന്‍പരിചയമുള്ളതിനാല്‍ ചെറുകിട, ഇടത്തരം സംരംഭ മന്ത്രാലയത്തിനു കീഴിലുള്ള എന്‍.എസ്.ഐ.സിയാണു ധാരണാപത്രത്തിലെ വ്യവസ്ഥകള്‍ നടപ്പാക്കാന്‍ അനുയോജ്യമായ സ്ഥാപനം.
പ്രധാനമന്ത്രി നാന്‍യാങ് സാങ്കേതിക സര്‍വ്വകലാശാല സന്ദര്‍ശിച്ചു

ചൈനയില്‍ പ്രസിഡന്റ് ശ്രീ. സീ ജിന്‍പിംഗുമായി അടുത്തിടെ നടന്ന കൂടിക്കാഴ്ച പ്രധാനമന്ത്രി പരാമര്‍ശിച്ചു. കഴിഞ്ഞ 2000 വര്‍ഷങ്ങളില്‍ 1600 വര്‍ഷക്കാലവും ഇന്ത്യയുടെയും ചൈനയുടെയും മൊത്തം ആഗോള ജി.ഡി.പി. 50% കവിഞ്ഞതായി വ്യക്തമാക്കുന്ന ഒരു രേഖ താന്‍ പ്രസിഡന്റ് സീയ്ക്ക് നല്‍കിയതായി അദ്ദേഹം പറഞ്ഞു. സംഘര്‍ഷമൊന്നും ഇല്ലാതെയാണ് ഈ നേട്ടമുണ്ടായതെന്ന് അദ്ദേഹം പറഞ്ഞു. സംഘര്‍ഷമില്ലാതെ കണക്ടിവിറ്റിക്ക് ആക്കമേകാനാണ് നാം ശ്രദ്ധചെലുത്തേണ്ടതെന്ന് പ്രധാനമന്ത്രി പറഞ്ഞു. ബഹിരാകാശ സാങ്കേതികവിദ്യയ്ക്ക് സദ്ഭരണത്തില്‍ സുപ്രധാന പങ്ക് വഹിക്കാനുണ്ടെന്ന് പ്രധാനമന്ത്രി പറഞ്ഞു. സാധാരണക്കാരന്റെ ജീവിതം ഗണ്യമായി മെച്ചപ്പെടുത്താന്‍ അതിന് കഴിയുമെന്ന് അദ്ദേഹം ചൂണ്ടിക്കാട്ടി. നമ്മുടെ വികസന അടിസ്ഥാന സൗകര്യങ്ങള്‍, എവിടെയാണ് നമുക്ക് സ്‌കൂളുകള്‍ വേണ്ടത്, മെച്ചപ്പെട്ട റോഡുകള്‍, കൂടുതല്‍ ആശുപത്രികള്‍ എന്നിവ ശരിയായി അടയാളപ്പെടുത്താന്‍ ബഹിരാകാശ സാങ്കേതികവിദ്യ നമ്മെ സഹായിക്കും. പാരമ്പര്യവും, ആഗോളവല്‍ക്കരണവും തമ്മിലുള്ള സമതുലനാവസ്ഥയെ കുറിച്ചുള്ള ചോദ്യത്തോട് പ്രതികരിക്കവെ, മനുഷ്യ വര്‍ഗ്ഗം യുഗങ്ങളിലൂടെ പുരോഗമിച്ചത് നവീനത്വവും, സദാചാര സംഹിതയും, മാനുഷിക മൂല്യങ്ങളിലൂടെയുമാണെന്ന് പ്രധാനമന്ത്രി പറഞ്ഞു. മനുഷ്യന്റെ സര്‍ഗ്ഗാത്മകതയെ സഹായിക്കുകയാണ് സാങ്കേതികവിദ്യ. വിവിധ സാമൂഹിക മാധ്യമങ്ങള്‍ ദശലക്ഷക്കണക്കിന് പേര്‍ക്ക് അഭിപ്രായം പറയാനുള്ള വേദിയായി മാറിയെന്ന് അദ്ദേഹം പറഞ്ഞു. നാലാം വ്യാവസായിക വിപ്ലവത്തിന്റെ കാലത്ത് എല്ലാവരെയും ഉള്‍ക്കൊള്ളുന്ന വളര്‍ച്ച ഉറപ്പാക്കേണ്ടതിനെ കുറിച്ച് സംസാരിക്കവെ, തടസ്സപ്പെടുത്തലെന്നാല്‍ നശീകരണമല്ലെന്ന് പ്രധാനമന്ത്രി പറഞ്ഞു. സാങ്കേതിക വിദ്യ ജനങ്ങളെ ശാക്തീകരിക്കുന്നുവെന്ന് പറഞ്ഞ അദ്ദേഹം, സാങ്കേതികവിദ്യയാല്‍ നയിക്കപ്പെടുന്ന ഒരു സമൂഹം സാമൂഹിക പ്രതിബന്ധങ്ങളെ തകര്‍ത്തെറിയുമെന്ന് ചൂണ്ടിക്കാട്ടി. സാങ്കേതികവിദ്യ താങ്ങാവുന്ന നിരക്കിലുള്ളതാകണമെന്നും ഉപയോഗിക്കാന്‍ എളുപ്പത്തിലുള്ളതാകണമെന്നും പ്രധാനമന്ത്രി പറഞ്ഞു. ഒരു കാലത്ത് ജനങ്ങള്‍ കമ്പ്യൂട്ടറിനെ കുറിച്ച് ഭയപ്പെട്ടിരുന്നുവെങ്കിലും നമ്മുടെ ജീവിതങ്ങള്‍ പരിവര്‍ത്തിപ്പിക്കാന്‍ സഹായിച്ചത് കമ്പ്യൂട്ടറുകളാണെന്ന് അദ്ദേഹം ഓര്‍മ്മിപ്പിച്ചു.
ചെസ്സിൽ വിഖ്യാത ചാമ്പ്യൻ മാഗ്നസ് കാൾസണെതിരെ ആർ പ്രഗ്നാനന്ദ വിജയിച്ചതിൽ പ്രധാനമന്ത്രി സന്തുഷ്ടി  പ്രകടിപ്പിച്ചു

ഓൺലൈൻ ചെസ് ടൂർണമെന്റിൽ പ്രമുഖ ചാമ്പ്യൻ മാഗ്നസ് കാൾസണിനെതിരെ ആർ പ്രഗ്നാനന്ദ വിജയിച്ചതിൽ പ്രധാനമന്ത്രി ശ്രീ നരേന്ദ്ര മോദി സന്തോഷം പ്രകടിപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : "യുവ പ്രതിഭയായ ആർ പ്രഗ്നാനന്ദയുടെ വിജയത്തിൽ നാമെല്ലാവരും ആഹ്ലാദിക്കുന്നു. പ്രമുഖ ചാമ്പ്യൻ മാഗ്നസ് കാൾസണെതിരായ വിജയം നേടിയതിൽ അഭിമാനിക്കുന്നു. പ്രഗത്ഭനായ പ്രഗ്നാനന്ദയുടെ ഭാവി ഉദ്യമങ്ങൾക്ക് ഞാൻ എല്ലാ ആശംസകളും നേരുന്നു."
ജൂലൈ 1 മുതല്‍ ജി.എസ്.റ്റി. തുടക്കമിടുന്നതിനുള്ള പുരോഗതി പ്രധാനമന്ത്രി അവലോകനം ചെയ്തു

രാജ്യത്ത് ജൂലൈ 1 മുതല്‍ നടപ്പിലാക്കേണ്ട ചരക്ക് സേവന നികുതി (ജി.എസ്.റ്റി) യുടെ തല്‍സ്ഥിതി പ്രധാനമന്ത്രി ശ്രീ. നരേന്ദ്ര മോദി ഇന്ന് അവലോകനം ചെയ്തു. രണ്ടര മണിക്കൂറിലേറെ നീണ്ടുനിന്ന യോഗത്തില്‍ ധനകാര്യമന്ത്രി ശ്രീ. അരുണ്‍ ജയ്റ്റിലി, കേന്ദ്ര ക്യാബിനറ്റ് സെക്രട്ടറി, പ്രധാനമന്ത്രിയുടെ ഓഫീസ്, ധനമന്ത്രാലയം എന്നിവിടങ്ങളിലെ മുതിര്‍ന്ന ഉദ്യോഗസ്ഥര്‍ തുടങ്ങിയവര്‍ സംബന്ധിച്ചു. ജി.എസ്.റ്റി. നടപ്പിലാക്കുന്നതുമായി ബന്ധപ്പെട്ട് വിവര സാങ്കേതികവിദ്യ, മനുഷ്യ വിഭവശേഷി എന്നീ മേഖലകളിലെ മുന്നൊരുക്കങ്ങള്‍, ഉദ്യോഗസ്ഥരുടെ പരിശീലനം, സംശയ നിവാരണ സംവിധാനം, നിരീക്ഷണം തുടങ്ങിയ വിഷയങ്ങള്‍ പ്രധാനമന്ത്രി പ്രത്യേകമായി അവലോകനം ചെയ്തു. നിശ്ചിത തീയതിയായ ജൂലൈ 1 ന് മുമ്പ് ഐ.റ്റി. അടിസ്ഥാന സൗകര്യങ്ങള്‍ ഉദ്യോഗസ്ഥരുടെ പരിശീലനം ബാങ്കുകളുമായുള്ള സംയോജനം, നിലവിലുള്ള നികുതിദായകരുടെ പേര് ചേര്‍ക്കല്‍ തുടങ്ങിയവയെല്ലാം സമയബന്ധിതമായി തന്നെ പൂര്‍ത്തിയാകുമെന്ന് ഉദ്യോഗസ്ഥര്‍ പ്രധാനമന്ത്രിയെ അറിയിച്ചു. ഇന്‍ഫര്‍മേഷന്‍ സെക്യൂരിറ്റി സംവിധാനങ്ങളും ചര്‍ച്ച ചെയ്തു. ജി.എസ്.റ്റിയുമായി ബന്ധപ്പെട്ട സംശയങ്ങള്‍ക്ക് അപ്പപ്പോള്‍ ഉത്തരം ലഭിക്കാന്‍ @askGst_GOI എന്ന ട്വിറ്റര്‍ ഹാന്റില്‍ ആരംഭിച്ചിട്ടുണ്ട്. അഖിലേന്ത്യാതലത്തില്‍ 1800-1200-232 ടോള്‍ ഫ്രീ ടെലിഫോണ്‍ നമ്പരും ഇതിലേയ്ക്കായി പ്രവര്‍ത്തന സജ്ജമാക്കിയിട്ടുണ്ട്. രാഷ്ട്രീയ കക്ഷികള്‍ വ്യാപാര വ്യവസായ സംഘടനകള്‍ തുടങ്ങി ബന്ധപ്പെട്ട എല്ലാവരുടെയും ഒത്തു ചേര്‍ന്നുള്ള യത്‌നങ്ങളുടെ പരിപൂര്‍ണ്ണതയാണ് ജൂലൈ 1 മുതലുള്ള ജി.എസ്.റ്റി നടപ്പിലാക്കലെന്ന് പ്രധാനമന്ത്രി ഊന്നിപറഞ്ഞു. ചരിത്രത്തില്‍ സമ്പദ്ഘടനയ്ക്ക് ഇദപര്യന്തം ഉണ്ടായിട്ടില്ലാത്ത വഴിതിരിവാണ് ജി.എസ്.റ്റി എന്ന് അദ്ദേഹം വിശേഷിപ്പിച്ചു. ഒരു രാഷ്ട്രം, ഒരു വിപണം, ഒരു നികുതി എന്ന സംവിധാനം സാധാരണക്കാരന് ഏറെ ഗുണകരമായിരിക്കും. ജി.എസ്.റ്റിയുമായി ബന്ധപ്പെട്ട ഐ.റ്റി സംവിധാനങ്ങളുടെ സൈബര്‍ സുരക്ഷയ്ക്ക് പരമാവധി ശ്രദ്ധ നല്‍കണമെന്നും പ്രധാനമന്ത്രി ഉദ്യോഗസ്ഥര്‍ക്ക് നിര്‍ദ്ദേശം നല്‍കി.
തെലുങ്കാന മുഖ്യമന്ത്രിയുമായി ഉന്നതതല യോഗത്തില്‍ വച്ച് പ്രധാനമന്ത്രി വരള്‍ച്ചാ സ്ഥിതിഗതികള്‍ വിലയിരുത്തി.

തെലുങ്കാനയുടെ വിവിധ ഭാഗങ്ങളിലെ വരള്‍ച്ചാ, കുടിവെള്ളക്ഷാമ സ്ഥിതിഗതികള്‍ സംബന്ധിച്ച് {പധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ന്യൂഡല്‍ഹിയില്‍ ചേര്‍ന്ന ഒരു ഉന്നതതലയോഗം അവലോകനം നടത്തി. തെലുങ്കാന മുഖ്യമന്ത്രി ശ്രീ. ചന്ദ്രശേഖര റാവൂ, കേന്ദ്ര ഗവണ്‍മെന്റിലെയും, തെലുങ്കാന ഗവണ്‍മെന്റിലെയും മുതിര്‍ന്ന ഉദ്യോഗസ്ഥര്‍ തുടങ്ങിയവര്‍ യോഗത്തില്‍ സംബന്ധിച്ചു. വരള്‍ച്ചാ ബാധിത സംസ്ഥാനങ്ങളിലെ വ്യത്യസ്ത ആവശ്യങ്ങള്‍ മനസ്സിലാക്കുന്നതിനായി ഓരോ മുഖ്യമന്ത്രിമാരുമായും താന്‍ വെവ്വേറെ യോഗങ്ങള്‍ നടത്തുകയാണെന്ന് പ്രധാനമന്ത്രി പറഞ്ഞു. ദീര്‍ഘകാല-ഹ്രസ്വകാല നടപടികള്‍ കൈക്കൊള്ളാന്‍ ഇത് സഹായകമാകുമെന്ന് അദ്ദേഹം ചൂണ്ടിക്കാട്ടി. ദേശീയ ദുരന്ത നിവാരണ ഫണ്ടില്‍ നിന്ന് തെലുങ്കാനയ്ക്ക് 712.62 കോടി രൂപ അനുവദിച്ചു. നേരത്തെ അനുവദിച്ച 2015-16ലെ സംസ്ഥാന ദുരന്ത നിവാരണ ഫണ്ടിലെയ്ക്കുള്ള കേന്ദ്ര വിഹിതമായ 205.5 കോടി രൂപയ്ക്ക് പുറമേയാണിത്. 2016-17ലെ വിഹിതത്തിന്റെ ആദ്യ ഗഡുവായി 108 കോടി രൂപയും അധികമായി അനുവദിച്ചു. സംസ്ഥാനത്തെ ജലസംഭരണികള്‍ പുനരുജ്ജീവിപ്പിക്കാനുള്ള കാകതീയ ദൗത്യത്തിന്റെ പുരോഗതി സംബന്ധിച്ച് മുഖ്യമന്ത്രി പ്രധാനമന്ത്രിയെ ധരിപ്പിച്ചു. ഗ്രാമീണ കുടുംബങ്ങള്‍ക്ക് ശുദ്ധമായ കുടിവെള്ളം ലഭ്യമാക്കാനുള്ള ഭഗീരഥ ദൗത്യത്തിന്റെ വിശദാംശങ്ങളും മുഖ്യമന്ത്രി പങ്ക് വച്ചു. ജലസംഭരണ- ജലസേചന മേഖലയിലെ നിരവധി ചരിത്രപരമായ ഉദാഹണങ്ങളും മികച്ച രീതികളും ചര്‍ച്ച ചെയ്തതു. നഗരങ്ങളിലെ പാഴ്ജലം സമീപസ്ഥ ഗ്രാമപ്രദേശങ്ങളില്‍ ജലസേചനത്തിനായി വിനിയോഗിക്കേണ്ടതിന്റെ പ്രാധാന്യം പ്രധാനമന്ത്രി എടുത്ത് പറഞ്ഞു. ജലനിഗമന മാര്‍ഗ്ഗങ്ങളിലെ തടസ്സങ്ങള്‍, വിദൂര സംവേദനം പോലുള്ള ബഹിരാകാശ സാങ്കേതിക വിദ്യ ഉപയോഗിച്ച് കണ്ടെത്തി പൊതുജന പങ്കാളിത്തത്തോടെ അവ നീക്കം ചെയ്യണമെന്ന് അദ്ദേഹം പറഞ്ഞു. സംസ്ഥാനത്ത് ഇതിനകം 40,000 ഹെക്ടര്‍ പ്രദേശത്ത് നടപ്പാക്കി വരുന്ന സൂക്ഷമ ജലസേചനത്തിന്റെ പുരോഗതിയെക്കുറിച്ച് മുഖ്യമന്ത്രി വിശദീകരിച്ചു. കര്‍ഷകര്‍ക്ക് ഏറെ ഗുണകരമായ പ്രധാന്‍മന്ത്രി ഫസല്‍ ബീമാ യോജനാ നടപ്പിലാക്കിയ പ്രധാനമന്ത്രിയെ മുഖ്യമന്ത്രി നന്ദി അറിയിച്ചു. പകരം വനവത്ക്കരണ നിയമത്തിലെ ഭേദഗതികള്‍ക്കും ശ്രീ. ചന്ദ്രശേഖര റാവൂ പ്രധാനമന്ത്രിയെ നന്ദി അറിയിച്ചു. ഇതിനുള്ള തുക ഫലപ്രദമായി ചെലവിടുന്നതിന് കേന്ദ്ര ഗവണ്‍മെന്റ് ഒരു തന്ത്രം ആവിഷ്‌ക്കരിക്കണമെന്ന് അദ്ദേഹം നിര്‍ദ്ദേശിച്ചു. ഹരിതഹാരം എന്ന സംസ്ഥാന ഗവണ്‍മെന്റിന്റെ നാണ്യവിള കൃഷിയെ കുറിച്ചും അദ്ദേഹം വിശദീകരിച്ചു. രാജ്യത്തെ മുഴുവന്‍ ”വിള കോളനി”കളായി തരം തിരിച്ചില്‍ അനുയോജ്യമായ തന്തം അവിഷ്‌ക്കരിക്കാമെന്ന് മുഖ്യമന്ത്രി ചൂണ്ടിക്കാട്ടി. ഈ നിര്‍ദ്ദേശത്തെ പ്രകീര്‍ത്തിച്ചു കൊണ്ട് സോയില്‍ ഹെല്‍ത്ത് കാര്‍ഡ് പദ്ധതിയുടെ ലക്ഷ്യവും ഇതാണെന്ന് പ്രധാനമന്ത്രി പറഞ്ഞു. ഇതിനായി ഒരു മാതൃകാ പദ്ധതി തയാറാക്കാന്‍ സംസ്ഥാനത്തെ അദ്ദേഹം പ്രോത്സാഹിപ്പിച്ചു. കേന്ദ്രവും സംസ്ഥാനവും യോജിച്ച് പ്രവര്‍ത്തിക്കാമെന്ന ഉറപ്പോടെ കൂടിക്കാഴ്ച പരിസമാപിച്ചു.
മയക്കുമരുന്നുകളും മനോവിഭ്രാന്തിയുണ്ടാക്കുന്ന വസ്തുക്കളുംനിയന്ത്രിക്കുന്നതിന് ഇന്ത്യയും തായ്‌ലന്‍ഡും തമ്മിലുള്ള ധാരണാപത്രം മന്ത്രിസഭാ യോഗം അംഗീകരിച്ചു.

മയക്കുമരുന്നുകളും മനോവിഭ്രാന്തിയുണ്ടാക്കുന്ന വസ്തുക്കളും അവയുടെ അനുബന്ധ പദാര്‍ത്ഥങ്ങളും രാസവസ്തുക്കളുടെയും മരുന്നുകളുടെയും ദുരുപയോഗവും നിയന്ത്രിക്കുന്നതിന് ഇന്ത്യയും തായ്‌ലന്‍ഡും തമ്മിലുള്ള ധാരണാപത്രം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകരിച്ചു. മേല്‍പ്പറഞ്ഞ മേഖലകളിലെ പരസ്പര സഹായ സഹകരണങ്ങള്‍ക്ക് ആവശ്യമായ എല്ലാ കാര്യങ്ങളും കൈകാര്യം ചെയ്യുന്നതിനുള്ള ഫലപ്രദമായ രൂപരേഖയാണ് ധാരണാപത്രം. ഇന്ത്യക്കും തായ്‌ലന്റിനും ഇടയില്‍ മെച്ചപ്പെട്ട സ്ഥാപനപരമായ ആശയവിനിമയവും അത് സുഗമമാക്കും. ധാരണാപത്രം നിലവവില്‍ വരുന്നതോടെ അതിര്‍ത്തി കടന്നുള്ള മയക്കുമരുന്ന കടത്ത് നിയന്ത്രിക്കാന്‍ സഹായകമാകും. …
മെഡിക്കല്‍ ഓഫീസര്‍മാരുടെ പെന്‍ഷന്‍ പ്രായപരിധി ഉയര്‍ത്തി

പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം കേന്ദ്ര ആംഡ് പോലീസ് സേനയിലെയും ആസം റൈഫിള്‍സിലെയും മെഡിക്കല്‍ ഓഫീസര്‍മാരുടെ പെന്‍ഷന്‍ പ്രായപരിധി ഉയര്‍ത്തുന്നതിന് മുന്‍കാല പ്രാബല്യത്തോടെ അനുമതി നല്‍കി. 1) കേന്ദ്ര ആംഡ് പോലീസ് സേനയിലെയും ആസം റൈഫിള്‍സിലെയും ജനറല്‍ ഡ്യൂട്ടി മെഡിക്കല്‍ ഓഫീസര്‍മാരുടെ പ്രായപരിധി 60ല്‍ നിന്നും 65 ആക്കി. 2) കേന്ദ്ര ആഭ്യന്തരമന്ത്രാലയത്തിന് കീഴിലുള്ള കേന്ദ്ര ആംഡ് പോലീസ് സേനയിലെയും ആസം റൈഫിള്‍സിലെയും സ്‌പെഷ്യലിസ്റ്റ് മെഡിക്കല്‍ ഓഫീസര്‍മാരുടെയും പ്രായപരിധി 60ല്‍ നിന്ന് 65 ആക്കി. ഇതിലൂടെ സ്‌പെഷ്യലിസ്റ്റ്, ജനറല്‍ ഡ്യൂട്ടി തസ്തികയിലുള്ള ഓഫീസര്‍മാരെ നിലനിര്‍ത്താനും അതിലൂടെ മികച്ച ആരോഗ്യപരിചരണവും മെഡിക്കല്‍ കോളജുകളില്‍ വേണ്ട രീതിയിലുള്ള അക്കാദമിക പ്രവര്‍ത്തനവുഗ നടത്താനാകും. അതോടൊപ്പം ദേശീയ ആരോഗ്യപദ്ധതി കാര്യക്ഷമമായി നടപ്പാക്കാനും ആരോഗ്യപരിചരണത്തിന്റെ പ്രതീക്ഷനിറവേറ്റാനും കഴിയും.
സ്പിക്മാകേ അന്തര്‍ദേശീയ സമ്മേളനത്തെ പ്രധാനമന്ത്രി അഭിസംബോധന ചെയ്തു.

സ്പിക്മാകേ അന്തര്‍ദേശീയ സമ്മേളനത്തെ ഇന്ന് പ്രധാനമന്ത്രി ശ്രീ നരേന്ദ്ര മോദി വീഡിയോ കോണ്‍ഫറന്‍സ് വഴി അഭിസംബോധന ചെയ്തു. ഈ പ്രയാസകാലത്തും സംഗീജ്ഞന്മാരുടെ പ്രതിഭ തളരാതെ നിലനില്‍ക്കുന്നതിനെ പ്രധാനമന്ത്രി അഭിനന്ദിച്ചു. കോവിഡ് മഹാമാരി യുവജനങ്ങളില്‍ ഉണ്ടാക്കുന്ന സമ്മര്‍ദങ്ങളെ എങ്ങനെ അതിജീവിക്കാന്‍ കഴിയും എന്നതാണ് ഈ സമ്മേളനത്തിന്റെ പ്രമേയം എന്നതും അഭിനന്ദനാര്‍ഹമാണ്. സംഗീതം ചരിത്രപരമായിത്തന്നെ പ്രചോദനാത്മകമായ പങ്കാണ് വഹിച്ചിട്ടുള്ളത് എന്ന് അദ്ദേഹം പറഞ്ഞു. യുദ്ധങ്ങളുടെയും പ്രതിസന്ധികളുടെയും കാലത്തും അത് മനുഷ്യനോടു ചേര്‍ന്നുനിന്നു. അത്തരം സന്ദര്‍ഭങ്ങളില്‍ ജനങ്ങളെ ആന്തരിക സംഘര്‍ഷങ്ങളില്‍ നിന്നു പുറത്തുകൊണ്ടുവരാന്‍ കവികളും ഗായകരും കലാകാരന്മാരും എപ്പോഴും ഗാനങ്ങളും സംഗീതവും തയ്യാറാക്കിക്കൊണ്ടിരുന്നു. ഈ അദൃശ്യ ശത്രുവായ മഹാമാരിയുടെ കാലത്തും ഗായകരും കവികളും കലാകാരന്മാരും രചിക്കുന്ന വരികള്‍ ജനങ്ങളുടെ ആത്മവിശ്വാസം വര്‍ധിപ്പിക്കുന്ന തരത്തിലാകണം. കൈകള്‍ കൊട്ടിയും മണികള്‍ അടിച്ചും പാത്രങ്ങളില്‍ മുട്ടിയും മറ്റും 130 കോടി ഇന്ത്യന്‍ ജനത ഒന്നിച്ചുനിന്ന് കോവിഡിനെതാരായ പോരാട്ടത്തിന് ഊര്‍ജം പകര്‍ന്നത് എങ്ങനെയാണെന്ന് അദ്ദേഹം ചൂണ്ടിക്കാട്ടി. 130 കോടി ജനത ഒരേ വികാരത്തില്‍ ഒറ്റ മനസ്സോടെ ഒന്നിച്ചുചേരുമ്പോള്‍ അതൊരു സംഗീതം തന്നെയായി മാറുന്നു. സംഗീതത്തിലെ ശ്രുതിയും ശ്രദ്ധയും പോലെ തന്നെ, ഈ കൊറോണ മഹാമാരിക്കെതിരേയുള്ള പോരാട്ടത്തില്‍ ഒരുമയും അച്ചടക്കവും ഓരോ പൗരനില്‍നിന്നും ഉണ്ടാകേണ്ടത് ആവശ്യമാണ്- അദ്ദേഹം പറഞ്ഞു. പ്രകൃതി നടത്തം, പാരമ്പര്യത്തിലേക്കുള്ള യാത്ര, സാഹിത്യവും പ്രകൃതി ഭക്ഷണവും, യോഗയും നാദ യോഗയും എന്നിവ ഉള്‍പ്പെടെ സ്പികമാകേ സമ്മേളനത്തിലെ പുതിയ രീതികളെ അദ്ദേഹം അഭിനന്ദിച്ചു. നാദം എന്നത് ഇന്ത്യയില്‍ സംഗീതത്തിന്റെ അടിസ്ഥാനമായാണ് കണക്കാക്കുന്നത് എന്ന് ചൂണ്ടിക്കാട്ടിയ പ്രധാനമന്ത്രി മനുഷ്യരിലെ ആത്മോര്‍ജ്ജത്തിന്റെ അടിസ്ഥാനം കൂടിയാണ് അതെന്ന് ചൂണ്ടിക്കാട്ടി നാദ യോഗത്തേക്കുറിച്ച് വിശദീകരിച്ചു. യോഗയിലൂടെയും സംഗീതത്തിലൂടെയും നാം നമ്മുടെ ആന്തരിക ഊര്‍ജ്ജം നിയന്ത്രിക്കാന്‍ ശ്രമിക്കുമ്പോള്‍ ഈ നാദം അതിനു തുണയായി മാറും. ഇതാണ് യോഗയും സംഗീതവും ധ്യാനത്തിന്റെയും പ്രചോദനത്തിന്റെയും ഊര്‍ജ്ജമായി മാറുന്നതിന്റെ കാരണം. രണ്ടും ഊര്‍ജ്ജത്തിന്റെ മഹാസ്രോതസ്സുകളാണെന്ന് പ്രധാനമന്ത്രി പറഞ്ഞു. സംഗീതം സന്തോഷത്തിന്റെ സ്രോതസ്സ് മാത്രമല്ലെന്ന് അദ്ദേഹം ചൂണ്ടിക്കാട്ടി. അതു സേവനത്തിന്റെ മാര്‍ഗ്ഗവും തപശ്ചര്യയുടെ രൂപവും കൂടിയാണ്. നമ്മുടെ രാജ്യത്തെ നിരവധി മഹാ സംഗീതജ്ഞകര്‍ അവരുടെ ജീവിതമത്രയും മനുഷ്യ സേവനത്തിനു നീക്കിവച്ച അനുഭവമുണ്ട്. പൗരാണിക കലയും സംഗീതവും ആധുനിക സാങ്കേതികവിദ്യയുമായുള്ള സമന്വയം കാലത്തിന്റെ ആവശ്യമാണെന്ന് പ്രധാനമന്ത്രി പറഞ്ഞു. സംസ്ഥാനങ്ങളുടെയു ഭാഷയുടെയും അതിരുകള്‍ക്കപ്പുറം ഉയര്‍ന്ന് സംഗീതം, ‘ഏകഭാരതം ശ്രേഷ്ഠഭാരതം’ എന്ന ആശയത്തെ ശക്തിപ്പെടുത്തുന്നതായി പ്രധാനമന്ത്രി പറഞ്ഞു. കൊറോണയ്ക്ക് എതിരായ രാജ്യത്തിന്റെ പ്രചാരണ പരിപാടികള്‍ക്ക് ശക്തി പകരാന്‍ തങ്ങളുടെ സര്‍ഗ്ഗശേഷി ഉപയോഗിച്ച് സമൂഹമാധ്യമങ്ങളിലൂടെ ജനങ്ങള്‍ പുതിയ സന്ദേശങ്ങള്‍ നല്‍കുന്നതിനെ അദ്ദേഹം അഭിനന്ദിച്ചു. കൊറോണ വൈറസിനെതിരായ നമ്മുടെ പോരാട്ടത്തില്‍ ഈ സമ്മേളനവും പുതിയ ദിശാബോധം നല്‍കുമെന്ന് പ്രധാനമന്ത്രി പ്രത്യാശ പ്രകടിപ്പിച്ചു.